http://www.thaigov.go.th

 วันนี้ (5 กรกฎาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี วีรชน สุคนธปฏิภาค รองโฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติโรงงาน (ฉบับที่) พ.ศ. ....

 2. เรื่อง ร่างพระราชบัญญัติการเสริมสร้างประสิทธิภาพในการบังคับตามคำสั่งศาลใน คดีอาญา พ.ศ. ....

 3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กเส้นเสริมคอนกรีต ต้องเป็นไปตามมาตรฐาน พ.ศ. ....

 4. เรื่อง ร่างพระราชกฤษฎีกายกเลิกพระราชกฤษฎีกาว่าด้วยการกำหนดให้ ผลิตภัณฑ์อุตสาหกรรมฟิวส์ก้ามปูต้องเป็นไปตามมาตรฐาน พ.ศ. ....

 5. เรื่อง ร่างกฎกระทรวงว่าด้วยการขอรับใบอนุญาต การออกใบอนุญาต และการแจ้งการ ทำงานของคนต่างด้าว (ฉบับที่ ..) พ.ศ. ....

 6.   เรื่อง ร่างกฎกระทรวงซึ่งจะต้องออกตามความในพระราชบัญญัติเครื่องหมายการค้า พ.ศ. 2534 และที่แก้ไขเพิ่มเติม จำนวน 2 ฉบับ

|  |
| --- |
| **เศรษฐกิจ – สังคม** |

 7. เรื่อง หลักเกณฑ์และแนวทาง เรื่อง ค่าบริการทางการแพทย์และเงินเหมาจ่ายช่วยเหลือ ในการรักษาพยาบาล กรณีผู้บาดเจ็บจากสถานการณ์เหตุระเบิดแยกราชประสงค์ วันที่ 17 สิงหาคม 2558 ของกระทรวงสาธารณสุข

 8. เรื่อง มาตรการให้ความช่วยเหลือผู้ประกอบการใหม่และนวัตกรรมผ่านโครงการค้ำ ประกันสินเชื่อ เพื่อผู้ประกอบการใหม่และนวัตกรรม (Start-up & Innovation) ของบรรษัทประกันสินเชื่ออุตสาหกรรมขนาดย่อม

 9. เรื่อง ขอทบทวนมติคณะรัฐมนตรี เมื่อวันที่ 24 กุมภาพันธ์ 2558 เรื่อง โครงการส่งเสริม สินเชื่อเพื่อเพิ่มประสิทธิภาพการผลิตอ้อยอย่างครบวงจร

 10. เรื่อง ขออนุมัติการดำเนินงานโครงการช่วยเหลือเกษตรกรชาวสวนผลไม้ที่ประสบภัยแล้ง ปี 2559

|  |
| --- |
| **ต่างประเทศ** |

 11. เรื่อง การขอความเห็นชอบต่อร่างเอกสารผลลัพธ์การประชุมผู้นำเอเชีย-ยุโรป ครั้งที่ 11

 12. เรื่อง ขอความเห็นชอบให้รัฐบาลไทยเป็นเจ้าภาพจัดกิจกรรมร่วมกับทบวงการพลังงาน ปรมาณูระหว่างประเทศ

 13. เรื่อง ท่าทีของราชอาณาจักรไทยในการประชุมคณะกรรมการมรดกโลกสมัยสามัญ

 ครั้งที่ 40

|  |
| --- |
| **แต่งตั้ง** |

 14. เรื่อง การแต่งตั้งข้าราชการให้ดำรงตำแหน่งรองเลขาธิการคณะรัฐมนตรี (สำนัก เลขาธิการคณะรัฐมนตรี)

 15. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

 16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)

 17. เรื่อง แต่งตั้งกรรมการผู้ทรงคุณวุฒิในคณะกรรมการประเมินผลการดำเนินงานของ กองทุนสนับสนุนการสร้างเสริมสุขภาพ (กรณีพ้นตำแหน่งนอกเหนือวาระ)

 18. เรื่อง แต่งตั้งกรรมการผู้ทรงคุณวุฒิในคณะกรรมการนโยบายและแผนการบริหารจัดการ ทรัพยากรทางทะเลและชายฝั่งแห่งชาติ

 19. เรื่อง แต่งตั้งอะมีรุ้ลฮัจย์ หรือรออิสบิซาตุลฮัจย์อัลรัสมียะห์ (หัวหน้าคณะผู้แทนฮัจย์ ทางการ)

 20. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติโรงงาน (ฉบับที่) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติโรงงาน (ฉบับที่) พ.ศ. .... ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของคณะกรรมการการกระจายอำนาจให้แก่องค์กรปกครองส่วนท้องถิ่นไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 **สาระสำคัญของร่างพระราชบัญญัติโรงงาน (ฉบับที่) พ.ศ. ....** เป็นการแก้ไขเพิ่มเติมบทนิยามกำหนดให้โรงงานมีการจัดทำการประกันภัย หลักประกันหรือกองทุนสำหรับเยียวยาความเสียหายต่อชีวิตและทรัพย์สินบุคคลภายนอก กำหนดให้มีผู้ตรวจสอบเอกชนซึ่งสามารถตรวจสอบโรงงานหรือเครื่องจักรได้ กำหนดหน้าที่ของผู้ประกอบกิจการโรงงานขนาดใหญ่ กำหนดให้การเริ่มประกอบกิจการของโรงงานต้องขออนุญาต กำหนดหลักเกณฑ์การขยายโรงงาน กำหนดอายุใบอนุญาตตรวจสอบหรือรับรอง วิธีการออกใบแทนใบอนุญาตตรวจสอบและหรือรับรอง กำหนดการสิ้นอายุของใบอนุญาตประกอบกิจการโรงงาน กำหนดวิธีการต่ออายุใบอนุญาตประกอบกิจการโรงงาน กำหนดระยะเวลาในการต่ออายุของใบอนุญาตประกอบกิจการโรงงาน กำหนดหลักเกณฑ์การรับโอนใบอนุญาต กำหนดหลักเกณฑ์การเลิกประกอบกิจการโรงงาน กำหนดบัญชีอัตราค่าธรรมเนียมใหม่ เพิ่มบทลงโทษ และกำหนดบทเฉพาะกาล

**2. เรื่อง ร่างพระราชบัญญัติการเสริมสร้างประสิทธิภาพในการบังคับตามคำสั่งศาลในคดีอาญา พ.ศ. ....**

 คณะรัฐมนตรีมีมติอนุมัติและรับทราบดังนี้

 1. อนุมัติหลักการร่างพระราชบัญญัติการเสริมสร้างประสิทธิภาพในการบังคับตามคำสั่งศาลในคดีอาญา พ.ศ. .... ตามที่สำนักงานศาลยุติธรรมเสนอ และให้ส่งสำนักงานคณะกรรมการกฤษฎีกาตรวจพิจารณาโดยให้รับความเห็นของกระทรวงการคลังและกระทรวงยุติธรรมไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

 2. รับทราบแผนการจัดทำกฎหมายลำดับรองและกรอบระยะเวลาของร่างพระราชบัญญัติตามที่สำนักงานศาลยุติธรรมเสนอ

 **สาระสำคัญของร่างพระราชบัญญัติ**

 1. กำหนดให้ศาลอาจมีคำสั่งแต่งตั้งบุคคลใดเป็นผู้กำกับดูแลผู้ถูกปล่อยชั่วคราวโดยให้มีสิทธิได้รับค่าตอบแทนและค่าใช้จ่าย

 2. กำหนดให้เมื่อมีการจับกุมผู้ต้องหาหรือจำเลยที่ได้รับการปล่อยชั่วคราวในชั้นศาล ซึ่งหลบหนีและได้ส่งตัวต่อศาลแล้วให้ผู้แจ้งความนำจับมีสิทธิได้รับเงินสินบน และเจ้าหน้าที่ผู้จับมีสิทธิได้รับเงินรางวัล

 3. กำหนดหลักเกณฑ์การขอรับเงินค่าตอบแทนและค่าใช้จ่าย และหลักเกณฑ์การขอรับเงินสินบนหรือเงินรางวัล โดยให้ผู้มีสิทธิได้รับเงินยื่นคำร้องต่อศาลชั้นต้นที่พิจารณาคดี ภายในสิบห้าวันนับแต่เสร็จสิ้นภารกิจ

 4. กำหนดหลักเกณฑ์ การเบิกจ่ายเงินค่าตอบแทน ค่าใช้จ่าย เงินสินบน และเงินรางวัลแก่ผู้มีสิทธิได้รับ ให้เบิกจ่ายจากเงินค่าปรับตามคำพิพากษาในคดีอาญา ก่อนนำส่งคลังเป็นรายได้แผ่นดิน

**3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเหล็กเส้นเสริมคอนกรีตต้องเป็นไปตามมาตรฐาน พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมเหล็กเส้นเสริมคอนกรีตต้องเป็นไปตามมาตรฐาน พ.ศ. .... ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 **สาระสำคัญของร่างพระราชกฤษฎีกา**

 1. กำหนดให้พระราชกฤษฎีกานี้มีผลใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป

 2. กำหนดให้ยกเลิก

 2.1 พระราชกฤษฎีกากำหนดให้ผลิตภัณฑ์อุตสาหกรรมเหล็กเส้นเสริมคอนกรีตต้องเป็นไปตามมาตรฐาน พ.ศ. 2547

 2.2 พระราชกฤษฎีกากำหนดให้ผลิตภัณฑ์อุตสาหกรรมเหล็กเส้นเสริมคอนกรีตต้องเป็นไปตามมาตรฐาน (ฉบับที่ 2) พ.ศ. 2549

 3. กำหนดให้ผลิตภัณฑ์อุตสาหกรรมเหล็กเส้นเสริมคอนกรีตต้องเป็นไปตามมาตรฐานใดมาตรฐานหนึ่ง ดังนี้

 3.1 มาตรฐานผลิตภัณฑ์อุตสาหกรรมเหล็กเส้นเสริมคอนกรีต : เหล็กเส้นกลม ต้องเป็นไปตามมาตรฐาน คือ มาตรฐานเลขที่ มอก. 20-2559

 3.2 มาตรฐานผลิตภัณฑ์อุตสาหกรรมเหล็กเส้นเสริมคอนกรีต : เหล็กข้ออ้อย ต้องเป็นไปตามมาตรฐาน คือ มาตรฐานเลขที่ มอก. 24-2559

**4. เรื่อง ร่างพระราชกฤษฎีกายกเลิกพระราชกฤษฎีกาว่าด้วยการกำหนดให้ผลิตภัณฑ์อุตสาหกรรมฟิวส์ก้ามปูต้องเป็นไปตามมาตรฐาน พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกายกเลิกพระราชกฤษฎีกาว่าด้วยการกำหนดให้ผลิตภัณฑ์อุตสาหกรรมฟิวส์ก้ามปูต้องเป็นไปตามมาตรฐาน พ.ศ. .... ตามที่กระทรวงอุตสาหกรรมเสนอ และส่งให้สำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

 **สาระสำคัญของร่างพระราชกฤษฎีกา**

 ให้ยกเลิกพระราชกฤษฎีกากำหนดให้ผลิตภัณฑ์อุตสาหกรรมฟิวส์ก้ามปูต้องเป็นไปตามมาตรฐาน พ.ศ. 2530

**5. เรื่อง ร่างกฎกระทรวงว่าด้วยการขอรับใบอนุญาต การออกใบอนุญาต และการแจ้งการทำงานของคนต่างด้าว (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงว่าด้วยการขอรับใบอนุญาต การออกใบอนุญาต และการแจ้งการทำงานของคนต่างด้าว (ฉบับที่ ..) พ.ศ. .... ตามที่กระทรวงแรงงาน (รง.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับความเห็นของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

 รง. เสนอว่า โดยที่กฎกระทรวงว่าด้วยการขอรับใบอนุญาต การออกใบอนุญาต และการแจ้งการทำงานของคนต่างด้าว พ.ศ. 2554 ได้กำหนดแบบใบอนุญาตทำงานของคนต่างด้าวไว้สองลักษณะสำหรับคนต่างด้าวทั่วไปที่ได้รับอนุญาตทำงานจากนายทะเบียนและคนต่างด้าว ซึ่งมีภูมิลำเนาและเป็นคนสัญชาติของประเทศที่มีชายแดนติดกับประเทศไทยที่ได้รับอนุญาตทำงานจากนายทะเบียนตามมาตรา 14 แห่งพระราชบัญญัติการทำงานของคนต่างด้าว พ.ศ. 2551 รวมทั้งกำหนดให้การขอรับใบอนุญาตทำงานต้องยื่นคำขอ ณ ท้องที่อันเป็นที่ตั้งของสถานที่ทำงานของคนต่างด้าวเท่านั้น ประกอบกับคณะรัฐมนตรีได้มีมติเมื่อวันที่ 23 กุมภาพันธ์ 2559 ดังนั้น เพื่อให้กระทรวงแรงงานสามารถกำหนดรูปแบบใบอนุญาตทำงานที่ออกให้แก่คนต่างด้าวสัญชาติเมียนมา ลาว และกัมพูชา ซึ่งได้รับการผ่อนผันให้อยู่ในราชอาณาจักรเป็นการชั่วคราวเพื่อรอการส่งกลับสามารถทำงานในราชอาณาจักรได้ ตามแนวทางการบริหารจัดการแรงงานต่างด้าวปี 2559 ตามที่มติคณะรัฐมนตรีเมื่อวันที่ 23 กุมภาพันธ์ 2559 ได้กำหนดไว้ ให้มีผลใช้บังคับตามพระราชบัญญัติการทำงานของคนต่างด้าว พ.ศ. 2551 จึงได้เสนอร่างกฎกระทรวงว่าด้วยการขอรับใบอนุญาต การออกใบอนุญาต และการแจ้งการทำงานของคนต่างด้าว (ฉบับที่ ..) พ.ศ. .... มาเพื่อดำเนินการ

 **สาระสำคัญของร่างกฎกระทรวง**

 แก้ไขเพิ่มเติมกฎกระทรวงว่าด้วยการขอรับใบอนุญาต การขอรับใบอนุญาต และการแจ้งการทำงานของคนต่างด้าว พ.ศ. 2554 ดังนี้

 1. กำหนดให้ใบอนุญาตทำงานของคนต่างด้าวตามที่กำหนดไว้ในข้อ 30 วรรคสอง เป็นไปตามแบบที่อธิบดีกรมการจัดหางานกำหนด

 2. เพิ่มวิธีการยื่นคำขอและการแจ้งการทำงานตามที่กำหนดไว้ในข้อ 36 วรรคสอง โดยให้อธิบดีกรมการจัดหางานกำหนดให้ยื่นคำขอหรือแจ้งด้วยวิธีการอื่นได้

**6.**  **เรื่อง ร่างกฎกระทรวงซึ่งจะต้องออกตามความในพระราชบัญญัติเครื่องหมายการค้า พ.ศ. 2534 และที่แก้ไขเพิ่มเติม จำนวน 2 ฉบับ**

           คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติเครื่องหมายการค้า พ.ศ. 2534  และร่างกฎกระทรวงกำหนดค่าธรรมเนียมเครื่องหมายการค้า พ.ศ. .... จำนวน 2 ฉบับ ตามที่กระทรวงพาณิชย์ (พณ.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้  และให้ พณ. พิจารณาเร่งรัดปรับปรุงกฎหมายทรัพย์สินทางปัญญาเพื่อให้การคุ้มครองทรัพย์สินทางปัญญาอย่างมีประสิทธิภาพมากยิ่งขึ้น

            **สาระสำคัญของร่างกฎกระทรวงทั้ง 2 ฉบับ** มีดังนี้

**1. ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติเครื่องหมายการค้า พ.ศ. 2534**เป็นการกำหนดหลักเกณฑ์และวิธีการในการปฏิบัติตามพระราชบัญญัติเครื่องหมายการค้า พ.ศ. 2534 ซึ่งแก้ไขเพิ่มเติมโดยพระราชบัญญัติเครื่องหมายการค้า (ฉบับที่ 3) พ.ศ. 2559 เกี่ยวกับการขอจดทะเบียนเครื่องหมายการค้า เครื่องหมายบริการ เครื่องหมายรับรอง เครื่องหมายร่วม และสัญญาอนุญาตให้ใช้เครื่องหมายการค้า เครื่องหมายบริการ ตั้งแต่ขั้นตอนในการยื่นคำขอจดทะเบียน การประกาศโฆษณาคำขอ การคัดค้าน การเพิกถอนคำขอ การโอนสิทธิและการรับมรดกสิทธิในคำขอ จนถึงขั้นตอนการรับจดทะเบียน การต่ออายุ และการรับใบแทนการเปลี่ยนแปลงรายการจดทะเบียน

**2. ร่างกฎกระทรวงกำหนดค่าธรรมเนียมเครื่องหมายการค้า พ.ศ. ....**เป็นการปรับปรุงค่าธรรมเนียมต่าง ๆ เช่น คำขอจดทะเบียนเครื่องหมายการค้า เครื่องหมายบริการ เครื่องหมายรับรอง หรือเครื่องหมายร่วม คำคัดค้านการขอจดทะเบียน คำขอโอนสิทธิ คำขอแก้ไขเปลี่ยนแปลง คำอุทธรณ์ เพื่อให้เป็นไปตามอัตราค่าธรรมเนียมไม่เกินท้ายพระราชบัญญัติเครื่องหมายการค้า พ.ศ. 2534 ซึ่งแก้ไขเพิ่มเติมโดยพระราชบัญญัติเครื่องหมายการค้า (ฉบับที่ 3) พ.ศ. 2559 รวมทั้งลดหรือยกเว้นค่าธรรมเนียมการจดทะเบียนเครื่องหมายการค้า แก่นิติบุคคลที่ไม่มีวัตถุประสงค์ในการแสวงหากำไร หรือหน่วยงานของรัฐที่มิใช่รัฐวิสาหกิจ

|  |
| --- |
| **เศรษฐกิจ – สังคม** |

**7. เรื่อง หลักเกณฑ์และแนวทาง เรื่อง ค่าบริการทางการแพทย์และเงินเหมาจ่ายช่วยเหลือในการรักษาพยาบาล กรณีผู้บาดเจ็บจากสถานการณ์เหตุระเบิดแยกราชประสงค์วันที่ 17 สิงหาคม 2558 ของกระทรวงสาธารณสุข**

 คณะรัฐมนตรีมีมติเห็นชอบตามที่กระทรวงสาธารณสุข (สธ.) เสนอ ดังนี้

 1. เห็นชอบหลักเกณฑ์และแนวทาง เรื่อง ค่าบริการทางการแพทย์และเงินเหมาจ่ายช่วยเหลือในการรักษาพยาบาล กรณีผู้บาดเจ็บจากสถานการณ์เหตุระเบิดแยกราชประสงค์วันที่ 17 สิงหาคม 2558 ทั้งนี้ ในส่วนที่กำหนดให้กระทรวงการต่างประเทศรวบรวมรายชื่อชาวต่างชาติที่แจ้งความประสงค์ขอรับเงินเหมาจ่ายช่วยเหลือในการรักษาพยาบาลให้กระทรวงสาธารณสุขภายในวันที่ 30 มิถุนายน 2559 นั้น เนื่องจากขณะนี้พ้นกำหนดระยะเวลาดังกล่าวแล้ว จึงเห็นควรให้กระทรวงการต่างประเทศเร่งดำเนินการให้แล้วเสร็จโดยเร็ว และในส่วนที่กำหนดให้เบิกจ่ายงบประมาณในเรื่องนี้ให้แล้วเสร็จภายในเดือนกรกฎาคม 2559 นั้น เห็นสมควรให้เบิกจ่ายงบประมาณให้แล้วเสร็จภายในเดือนกันยายน 2559

 2 .**ให้กระทรวงการคลังเป็นหน่วยงานหลักร่วมกับหน่วยงานที่เกี่ยวข้อง** เช่น สำนักงบประมาณกระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงยุติธรรม กระทรวงสาธารณสุขสำนักงานปลัดสำนักนายกรับมนตรี สำนักงานคณะกรรมการกฤษฎีกา **จัดทำกฎหมายหรือระเบียบ เงื่อนไข และวิธีการในการให้ความช่วยเหลือเยียวยาที่ครอบคลุมในทุกกรณี**ทั้งเหตุการณ์ภัยพิบัติ สาธารณภัย เหตุการณ์ทางการเมือง หรือการก่อการร้าย **ครอบคลุมการให้ความช่วยเหลือเยียวยาทุกประเภท** เช่น กรณีเสียชีวิต ทุพพลภาพ บาดเจ็บ **และควบคุมบุคคลทุกกลุ่ม** เช่น เจ้าหน้าที่รัฐ ประชาชน ชาวต่างชาติ เพื่อให้การให้ความช่วยเหลือเยียวยาของภาครัฐมีหลักเกณฑ์มาตรฐานและเกิดความชัดเจนต่อไป

**8. เรื่อง มาตรการให้ความช่วยเหลือผู้ประกอบการใหม่และนวัตกรรมผ่านโครงการค้ำประกันสินเชื่อ**

**เพื่อผู้ประกอบการใหม่และนวัตกรรม (Start-up & Innovation) ของบรรษัทประกันสินเชื่ออุตสาหกรรม**

**ขนาดย่อม**

 คณะรัฐมนตรีมีมติเห็นชอบมาตรการให้ความช่วยเหลือผู้ประกอบการใหม่และนวัตกรรมผ่าน

โครงการค้ำประกันสินเชื่อเพื่อผู้ประกอบการใหม่และนวัตกรรม (Start-up & Innovation) ของบรรษัทประกัน

สินเชื่ออุตสาหกรรมขนาดย่อม ตามที่กระทรวงการคลัง (กค.) เสนอ

 **สาระสำคัญของเรื่อง**

 กค. รายงานว่า โครงการค้ำประกันสินเชื่อเพื่อผู้ประกอบการใหม่และนวัตกรรม (Start-up & Innovation) มีหลักเกณฑ์และเงื่อนไข ดังนี้

|  |  |
| --- | --- |
| **รายการ** | **รายละเอียด** |
| วัตถุประสงค์ | * เพื่อช่วยเหลือผู้ประกอบการวิสาหกิจขนาดกลางและขนาดย่อม (SMEs) ที่รัฐให้การส่งเสริมเป็นพิเศษทั้งกลุ่มผู้ประกอบการใหม่ (Start–up SMEs) กลุ่มผู้ประกอบการนวัตกรรมและเทคโนโลยี(Innovation & Technology SMEs) ที่มีศักยภาพให้เข้าถึงแหล่งเงินทุนจากสถาบันการเงินได้เพิ่มขึ้น
* เพื่อเพิ่มผลิตภาพสร้างมูลค่าเพิ่มทางธุรกิจ เพิ่มขีดความสามารถในการแข่งขันของ SMEs และเสริมสร้างความแข็งแกร่งของอุตสาหกรรมในประเทศ ส่งผลต่อการเพิ่มของผลิตภัณฑ์มวลรวมภายในประเทศ(GDP)ของ SMEs และ GDP ของประเทศ

- เพื่อบูรณาการเชื่อมโยงเครือข่ายของภาครัฐและเอกชนเพื่อให้การช่วยเหลือ SMEs ในกลุ่มนวัตกรรมและเทคโนโลยีอย่างเป็นรูปธรรมมากยิ่งขึ้น |
| วงเงินค้ำประกันโครงการ | 10,000 ล้านบาท |
| ลักษณะการค้ำประกัน | Package Guarantee Scheme |
| อายุการค้ำประกันโครงการ | ไม่เกิน 10 ปี |
| วงเงินค้ำประกันต่อราย SMEs | • **กรณี SMEs ประเภทบุคคลธรรมดา (รวมทุกสถาบันการเงิน)** * ผู้ประกอบการใหม่ (Start–up SMEs) ไม่เกิน 1 ล้านบาทต่อราย

- ผู้ประกอบการนวัตกรรม เทคโนโลยี (Innovation Technology SMEs) ไม่เกิน 1 ล้านบาทต่อราย • **กรณี SMEs ประเภทนิติบุคคล (รวมทุกสถาบันการเงิน)*** ผู้ประกอบการใหม่ (Start–up SMEs) ไม่เกิน 5 ล้านบาทต่อราย
* ผู้ประกอบการนวัตกรรม เทคโนโลยี ไม่เกิน 20 ล้านบาทต่อราย

ทั้งนี้ อยู่ภายใต้ข้อกำหนดของบรรษัทประกันสินเชื่ออุตสาหกรรมขนาดย่อม (บสย.)  |
| ค่าธรรมเนียมค้ำประกัน | ร้อยละ 1-2 ต่อปีของวงเงินค้ำประกันตลอดอายุการค้ำประกันโครงการโดยธนาคารเป็นผู้พิจารณาตามความเสี่ยงของลูกค้า ทั้งนี้ค่าธรรมเนียมค้ำประกันในปีแรกรัฐบาลเป็นผู้รับภาระแทน SMEs |
| ระยะเวลารับคำขอค้ำประกัน | ไม่เกินวันที่ 31 ธันวาคม 2561 (ในแต่ละรอบปีถือเป็น 1 Package) |
| คุณสมบัติ SMEs | 1. เป็น SMEs ที่มีทรัพย์สินถาวร (ไม่รวมที่ดิน) ไม่เกิน 200 ล้านบาท
2. เป็น SMEs ประเภทบุคคลธรรมดาหรือนิติบุคคลที่มีสัญชาติไทย
3. เป็น SMEs ที่ประกอบกิจการโดยชอบด้วยกฎหมาย และต้องไม่ขัดต่อ

ศีลธรรมอันดี1. เป็น SMEs ที่ได้รับสินเชื่อใหม่และจะต้องไม่นำไปชำระหนี้เดิมกับ

ผู้ให้กู้1. เป็น SMEs ที่เป็นลูกหนี้ปกติตามเกณฑ์ข้อกำหนดของธนาคารแห่ง

ประเทศไทย**6. กรณี SMEs ที่เป็นผู้ประกอบการรายใหม่**  6.1 มีอายุกิจการไม่เกิน 3 ปี โดยพิจารณาจากการจดทะเบียนนิติบุคคล หรือการจดทะเบียนการค้า หรือเอกสารทางราชการ หรือเอกสารอื่นใดที่ บสย. เห็นชอบ 6.2 ผ่านการฝึกอบรมหรืออยู่ระหว่างการดำเนินการเพื่อเข้าร่วมการฝึกอบรมหลักสูตรการบริหารจัดการธุรกิจ จากกรมส่งเสริมอุตสาหกรรมหรือหน่วยงานอื่น ๆ ที่ บสย. เห็นชอบ1. **กรณี SMEs ที่เป็นผู้ประกอบการนวัตกรรม เทคโนโลยี**

**(Innovation Technology SMEs)*** 1. เป็นธุรกิจที่มีนวัตกรรมใหม่ (Innovation) หรือสินค้า/บริการ/กระบวนการ ที่มีความแตกต่างจากเดิม (Differentiation) โดยธนาคารเป็นผู้รับรองและยืนยัน
	2. เป็นธุรกิจที่มีนวัตกรรม เทคโนโลยี ที่มีรายชื่อผ่านการพิจารณาคุณสมบัติจากหน่วยงานรัฐ ได้แก่ สำนักงานพัฒนาวิทยาศาสตร์และเทคโนโลยีแห่งชาติ สำนักงานนวัตกรรมแห่งชาติ สถาบันวิจัยวิทยาศาสตร์และเทคโนโลยีแห่งประเทศไทย สำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน) หรือหน่วยงานอื่นๆ ที่ บสย. เห็นชอบ
 |
| ความรับผิดชอบในการจ่ายค่าประกันชดเชยของ บสย. | • บสย. จ่ายค่าประกันชดเชยตามภาระหนี้ต้นเงินคงเหลือแต่ไม่เกินวงเงินค้ำประกัน เมื่อสถาบันการเงินได้ดำเนินคดีกับ SMEs แล้ว• บสย. จ่ายค่าประกันชดเชยเมื่อล่วงพ้นกำหนด 1 ปี นับแต่วันที่ออกหนังสือค้ำประกัน • บสย. จ่ายค่าประกันชดเชยในแต่ละ Package ไม่เกินค่าธรรมเนียมรับบวกเงินสมทบที่ได้รับการเบิกจ่ายจากรัฐบาลร้อยละ 15 และเงินสมทบของ บสย. ในอัตราร้อยละ 2 ของวงเงินอนุมัติค้ำประกัน ทั้งนี้ เงินสมทบส่วนแรกจากรัฐบาลร้อยละ 15 แบ่งจ่ายเป็นรายปี ในเวลา 5 ปีแรก• ในอัตราร้อยละ 4.5 ร้อยละ 4.5 ร้อยละ 2 ร้อยละ 2 และร้อยละ 2 ของวงเงินอนุมัติค้ำประกันตามลำดับ และเงินสมทบส่วนที่สองจาก บสย. ร้อยละ 2 ของวงเงินอนุมัติค้ำประกัน โดย บสย. จะจ่ายเมื่อค่าธรรมเนียมรับและเงินสมทบจากรัฐบาลเต็มจำนวนแล้ว • บสย.จะรับผิดจ่ายค่าประกันชดเชยไม่เกินร้อยละ 100 ของภาระค้ำประกันที่ออกให้แก่ SMEs แต่ละราย ไม่ว่าจะเป็นการจ่ายจากเงินค่าธรรมเนียมรับหรือจากเงินสมทบจากรัฐบาล ทั้งนี้ เมื่อการจ่ายจากเงินสมทบจากรัฐบาลเกินร้อยละ 11 แต่ไม่เกินร้อยละ 15 ของวงเงินอนุมัติค้ำประกันแต่ละ Package บสย. จะรับผิดจ่ายค่าประกันชดเชยไม่เกินร้อยละ 80 ของภาระค้ำประกันที่ออกให้แก่ SMEs แต่ละราย แต่หากการจ่ายจากเงินสมทบจากรัฐบาลเต็มจำนวนร้อยละ 15 ของวงเงินอนุมัติค้ำประกันแต่ละ Package แล้ว บสย. จะรับผิดจ่ายค่าประกันชดเชยไม่เกินร้อยละ 50 ของภาระค้ำประกันที่ออกให้แก่ SMEs แต่ละราย ทั้งนี้ ไม่เกินค่าธรรมเนียมรับบวกเงินสมทบร้อยละ 17 ของวงเงินอนุมัติค้ำประกัน |
| การสนับสนุนจากรัฐบาล | • บสย. ขอรับเงินสมทบการจ่ายค่าประกันชดเชย และค่าธรรมเนียมค้ำประกันในปีแรกจากรัฐบาล **จำนวน 1,700 ล้านบาท** ซึ่งสรุปได้ดังนี้ 1. **เงินสมทบที่ขอรับการเบิกจ่ายจากรัฐบาลอัตราร้อยละ 15 ของวงเงินอนุมัติค้ำประกันจำนวน 1,500 ล้านบาท** (ร้อยละ 15x10,000) โดย บสย.จะสรุปยอดอนุมัติค้ำประกัน ณ สิ้นปี เพื่อนำเสนอขอเงินสมทบการจ่ายค่าประกันชดเชยจากรัฐบาลในปีถัดไป
2. **ค่าธรรมเนียมค้ำประกันให้กับ SMEs ในปีแรกจำนวน 200 ล้านบาท** (ร้อยละ 2x10,000)
 |
| ผลเชิงเศรษฐกิจที่คาดว่าจะได้รับ | • ช่วยให้ผู้ประกอบการ SMEs ที่รัฐบาลต้องการส่งเสริม ให้เข้าถึงแหล่งเงินทุนได้ประมาณ 5,000 ราย • ก่อให้เกิดสินเชื่อในระบบสถาบันการเงิน 10,000 ล้านบาท  |

**9. เรื่อง ขอทบทวนมติคณะรัฐมนตรี เมื่อวันที่ 24 กุมภาพันธ์ 2558 เรื่อง โครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร**

คณะรัฐมนตรีมีมติเห็นชอบตามที่กระทรวงอุตสาหกรรม (อก.) เสนอ ดังนี้

 1. เห็นชอบให้ทบทวนมติคณะรัฐมนตรีเมื่อวันที่ 24 กุมภาพันธ์ 2558 เกี่ยวกับระยะเวลาการชำระคืนเงินต้นพร้อมดอกเบี้ย ตามโครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร **จาก** “ให้ชำระคืนเงินต้นพร้อมดอกเบี้ยให้เสร็จสิ้นภายในระยะเวลา 3 ปี นับแต่ปีที่กู้ยืม” โดย**ขอแก้ไขเป็น** “การกำหนดระยะเวลาการชำระคืนเงินกู้เสร็จสิ้นตามโครงการ แยกตามวัตถุประสงค์การกู้เงิน คือ หากเป็นเงินกู้เพื่อพัฒนาแหล่งน้ำและการบริหารจัดการน้ำในไร่อ้อย กำหนดชำระคืนเงินกู้เสร็จสิ้นไม่เกิน 4 ปี และหากเป็นเงินกู้เพื่อซื้อเครื่องจักรกลการเกษตร กำหนดชำระคืนเงินกู้เสร็จสิ้นไม่เกิน 6 ปี” ในกรอบวงเงินสินเชื่อปีละ 3,000 ล้านบาท จากธนาคารเพื่อการเกษตรและสหกรณ์การเกษตร (ธ.ก.ส.) โดยใช้จากวงเงิน 10,000 ล้านบาท ของเงินกู้ยืมสินเชื่อเพื่อส่งเสริมการปลูกอ้อย (เงินเกี๊ยว) เป็นระยะเวลา 3 ปี โดยกำหนดอัตราดอกเบี้ยให้ชาวไร่อ้อยผู้กู้ชำระในอัตราร้อยละ 2 มีโรงงานน้ำตาลเป็นผู้ค้ำประกัน

 2. เห็นชอบแนวทางปฏิบัติตามโครงการส่งเสริมสินเชื่อเพื่อการปลูกอ้อยอย่างครบวงจร ซึ่งรวมถึงระยะเวลาโครงการ โดยเริ่มตั้งแต่วันที่ 1 ตุลาคม 2558 และสิ้นสุดการจ่ายเงินกู้ตามโครงการ ภายในวันที่ 30 กันยายน 2561 คุณสมบัติของผู้ขอกู้ พื้นที่ดำเนินการ รูปแบบการกู้เงินตามโครงการ หลักประกันเงินกู้ เอกสารประกอบการขออนุมัติโครงการ ขั้นตอนการเข้าร่วมและอนุมัติโครงการ การชำระหนี้เงินกู้ และการติดตามและรายงาน

 3. เห็นชอบให้รัฐบาลรับภาระอัตราดอกเบี้ยส่วนเกินเพื่อให้ชาวไร่อ้อยนำไปพัฒนาการปลูกอ้อยให้มีประสิทธิภาพครบวงจร ให้กรอบวงเงินงบประมาณชดเชยดอกเบี้ยประมาณ 922.50 ล้านบาท โดยกำหนดอัตราดอกเบี้ยเงินกู้ตามโครงการ แบ่งเป็นกลุ่ม ดังนี้

 (1) กรณีกลุ่มผู้กู้เป็นเกษตรกรรายบุคคล ดอกเบี้ยโครงการ = (MRR – 2%) หรือ = 5% โดยเกษตรกรจ่าย 2% และรัฐชดเชยส่วนต่าง 3%

 (2) กรณีผู้กู้เป็นกลุ่มเกษตรกร ดอกเบี้ยโครงการ = (MLR – 1%) หรือ = 4% โดยเกษตรกรจ่าย 2% และรัฐชดเชยส่วนต่าง 2%

 (3) สำหรับกรณีการจัดซื้อเครื่องจักรกลการเกษตร ที่ขยายการให้สินเชื่อเพิ่มเติมในการจัดซื้อรถคีบอ้อย รถแทรกเตอร์ และรถบรรทุกอ้อย เห็นควรให้ขยายสินเชื่อเฉพาะรถคีบอ้อย ส่วนรถแทรกเตอร์และ
รถบรรทุกอ้อย เห็นควรใช้อัตราดอกเบี้ย (MLR – 1%) หรือ = 4% และรัฐไม่ต้องชดเชยส่วนต่าง เนื่องจากรัฐได้จัดหาแหล่งเงินกู้อัตราดอกเบี้ยต่ำให้แล้ว

**10. เรื่อง ขออนุมัติการดำเนินงานโครงการช่วยเหลือเกษตรกรชาวสวนผลไม้ที่ประสบภัยแล้งปี 2559**

 คณะรัฐมนตรีมีมติอนุมัติการดำเนินงานโครงการช่วยเหลือเกษตรกรชาวสวนผลไม้ที่ประสบภัยแล้ง ปี 2559 ตามที่กระทรวงเกษตรและสหกรณ์ (กษ.) เสนอ

 **สาระสำคัญของเรื่อง**

 กษ. รายงานว่า

 คณะกรรมการพัฒนาและบริหารจัดการผลไม้ได้มีมติเมื่อวันที่ 29 มิถุนายน 2559 เห็นชอบ**โครงการช่วยเหลือเกษตรกรชาวสวนไม้ผลที่ประสบภัยแล้งปี 2559** ให้สามารถฟื้นฟูการผลิตไม้ผลที่ได้รับความเสียหาย รวมทั้งเพื่อส่งเสริมและสนับสนุนให้เกษตรกรมีแนวทางปฏิบัติต่อสวนไม้ผลเพื่อประกอบอาชีพชาวสวนผลไม้ได้อย่างยั่งยืน โดยมาตรการช่วยเหลือมี 4 มาตรการ ดังนี้

 1. **มาตรการขยายระยะเวลาชำระคืนเงินกู้เดิมของเกษตรกร** ออกไปเป็นระยะเวลา 2 ปี นับถัดจากงวดชำระเดิม และลดดอกเบี้ยให้เกษตรกรอัตราร้อยละ 3 ต่อปี โดยรัฐบาลชดเชยดอกเบี้ยแทนเกษตรกรให้ ธ.ก.ส. ในวงเงินกู้รายละไม่เกิน 200,000 บาท ระยะเวลา 2 ปี ให้ช่วยเหลือเกษตรกรทั้งหมด จำนวนเป้าหมาย 95,000 ราย

2**. มาตรการสนับสนุนสินเชื่อเพื่อลงทุนสร้างแหล่งน้ำสำรองและการบริหารจัดการน้ำ** รายละไม่เกิน 130,000 บาท โดย ธ.ก.ส. คิดดอกเบี้ยในอัตรา MRR-2 (ปัจจุบัน MRR=7) และรัฐบาลชดเชยดอกเบี้ยให้ ธ.ก.ส. แทนเกษตรกรอัตราร้อยละ 3 ต่อปี ระยะเวลาไม่เกิน 3 ปีแรก โดยให้เกษตรกรจ่ายดอกเบี้ยไม่เกินร้อยละ 2 เป็นเวลา 3 ปี และช่วยเหลือเกษตรกรทั้งหมด จำนวนเป้าหมาย 95,000 รายสำหรับกำหนดชำระคืน และหลักประกันเงินกู้ให้เป็นไปตามหลักเกณฑ์ที่ ธ.ก.ส. กำหนด ทั้งนี้ การดำเนินการในมาตรการนี้เกษตรกรที่เข้าร่วมโครงการต้องไม่เคยได้รับการสนับสนุนด้านแหล่งน้ำที่ทางราชการดำเนินการให้มาก่อน

 3. **มาตรการสนับสนุนสินเชื่อเพื่อการปลูกทดแทนไม้ผลชนิดเดิมหรือปรับเปลี่ยนไม้ผลชนิดอื่นที่เหมาะสมกับสภาพพื้นที่** อัตราไร่ละไม่เกิน 10,000 บาท รายละไม่เกิน 30 ไร่ ให้แก่เกษตรกรประเภทเสียหายสิ้นเชิงที่เข้าร่วมโครงการให้ช่วยเหลือเกษตรกรทั้งหมด 11,600 ราย โดย ธ.ก.ส. คิดดอกเบี้ยในอัตรา MRR-2 (ปัจจุบัน MRR=7) และรัฐบาลชดเชยดอกเบี้ยให้ ธ.ก.ส. แทนเกษตรกรอัตราร้อยละ 3 ต่อปี ระยะเวลาไม่เกิน 4 ปีแรก สำหรับกำหนดชำระคืน และหลักประกันเงินกู้ให้เป็นไปตามหลักเกณฑ์ที่ ธ.ก.ส. กำหนด

 4. **มาตรการให้ความรู้เกษตรกรในเรื่องการผลิตไม้ผลคุณภาพดี การบริหารจัดการการผลิต และการตลาด ตลอดจนถึงระบบโลจิสติกส์** ให้ดำเนินการกับเกษตรกรเต็มจำนวนเป้าหมายทั้งหมด (95,000 ราย) ทั้งประเภทเสียหายสิ้นเชิงและประเภทได้รับผลกระทบ

 **พื้นที่ดำเนินการ** 35 จังหวัด มีดังนี้

 **ภาคกลาง** ได้แก่ จังหวัดนนทบุรี จังหวัดชัยนาท จังหวัดพระนครศรีอยุธยา จังหวัดลพบุรี จังหวัดสระบุรี และจังหวัดอ่างทอง

 **ภาคตะวันออก** ได้แก่ จังหวัดฉะเชิงเทรา จังหวัดปราจีนบุรี จังหวัดระยอง จังหวัดจันทบุรี และจังหวัดตราด

 **ภาคตะวันตก** ได้แก่ จังหวัดเพชรบุรี และจังหวัดสุพรรณบุรี

 **ภาคตะวันออกเฉียงเหนือ** ได้แก่ จังหวัดบุรีรัมย์

 **ภาคเหนือ** ได้แก่ จังหวัดเชียงใหม่ จังหวัดเชียงราย จังหวัดตาก จังหวัดพะเยา จังหวัดแพร่ จังหวัดลำพูน จังหวัดกำแพงเพชร จังหวัดพิจิตร จังหวัดพิษณุโลก จังหวัดสุโขทัย และจังหวัดอุตรดิตถ์

 **ภาคใต้** ได้แก่ จังหวัดกระบี่ จังหวัดตรัง จังหวัดชุมพร จังหวัดนราธิวาส จังหวัดปัตตานี จังหวัดพัทลุง จังหวัดยะลา จังหวัดนครศรีธรรมราช จังหวัดสตูล และจังหวัดสุราษฎร์ธานี

|  |
| --- |
| **ต่างประเทศ** |

**11. เรื่อง การขอความเห็นชอบต่อร่างเอกสารผลลัพธ์การประชุมผู้นำเอเชีย-ยุโรป ครั้งที่ 11**

 คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอดังนี้
 1. เห็นชอบต่อร่างเอกสารผลลัพธ์การประชุมผู้นำเอเชีย-ยุโรป ครั้งที่ 11 (11th Asia-Europe Meeting - ASEM 11) ทั้ง 2 ฉบับ ได้แก่ แถลงการณ์ประธาน (Chair’s Statement) และปฏิญญาอูลานบาตอร์ (Ulaanbaatar Declaration) และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. ให้นายกรัฐมนตรีหรือผู้แทนที่ได้รับมอบหมายร่วมให้ความเห็นชอบเอกสารดังกล่าว

 **สาระสำคัญของเรื่อง**

 กต. รายงานว่า

 1. นายกรัฐมนตรีมีกำหนดเข้าร่วมการประชุม ASEM 11 ระหว่างวันที่ 15-16 กรกฎาคม 2559 ณ กรุงอูลานบาตอร์ มองโกเลีย โดยในการประชุมดังกล่าว จะมีการรับรองเอกสารผลลัพธ์การประชุม 2 ฉบับ ได้แก่ (1) แถลงการณ์ประธาน (Chair's Statement) และ (2) ปฏิญญาอูลานบาตอร์ (Ulaanbaatar Declaration)
 **2. ร่างแถลงการณ์ประธาน** แสดงถึงความมุ่งมั่นของสมาชิก ASEM ในการส่งเสริมความร่วมมือระหว่างเอเชียกับยุโรปในด้านต่าง ๆ เช่น การพัฒนาอย่างยั่งยืน การเปลี่ยนแปลงสภาพภูมิอากาศ การบริหารจัดการภัยพิบัติ การรับมือกับสภาวะเศรษฐกิจโลก การขยายการค้าและการลงทุน วิทยาศาสตร์ เทคโนโลยี และนวัตกรรมการส่งเสริมความเชื่อมโยง รวมทั้งย้ำถึงความสำคัญของบทบาทของสหประชาชาติ และการร่วมกันแก้ไขปัญหาในภูมิภาคและระหว่างประเทศ เช่น ความมั่นคงทางทะเล การต่อต้านการก่อการร้าย และการโยกย้ายถิ่นฐานแบบไม่ปกติ

 **3. ร่างปฏิญญาอูลานบาตอร์** เน้นย้ำถึงความสำเร็จที่ผ่านมาของ ASEM เช่น การเป็นเวทีหารือเพื่อสร้างความเข้าใจอันดีระหว่างกัน การสร้างความร่วมมือและการแลกเปลี่ยนในด้านต่างๆ รวมทั้งระบุวิสัยทัศน์ของ ASEM ในทศวรรษที่ 3 ได้แก่ **1) เสริมสร้างความเข้มแข็งแก่ความเป็นหุ้นส่วน 2) ส่งเสริมความร่วมมือให้เกิดประโยชน์ที่เป็นรูปธรรม 3) ส่งเสริมความเชื่อมโยง 4) การปรับปรุงกระบวนการทำงานของ ASEM** 4. การให้ความเห็นชอบต่อเอกสารผลลัพธ์การประชุมดังกล่าวจะแสดงให้เห็นถึงความมุ่งมั่นและความพร้อมของไทยในการสนับสนุนการดำเนินงานด้านต่าง ๆ ในกรอบ ASEM ตลอดจนเป็นการกระชับความสัมพันธ์ระหว่างสมาชิก ASEM แล้วแสดงจุดยืนร่วมกันในประเด็นต่าง ๆ

 5. แถลงการณ์ประธานและปฏิญญาอูลานบาตอร์ได้ระบุถึงประเด็นต่าง ๆ ที่ไทยให้ความสำคัญและจะเป็นประโยชน์ต่อการพัฒนาเศรษฐกิจและสังคมไทยหลายประการ เช่น การพัฒนาอย่างยั่งยืน การส่งเสริมความเชื่อมโยงในมิติต่าง ๆ การเสริมสร้างความร่วมมือด้านการศึกษาและวิทยาศาสตร์ ดังนั้น การร่วมให้ความเห็นชอบต่อเอกสารทั้งสองฉบับจะช่วยส่งเสริมความร่วมมือในเรื่องดังกล่าวระหว่างไทยกับสมาชิก ASEM ต่อไป

 6. โดยที่ร่างเอกสารทั้งสองฉบับมีสาระสำคัญเป็นการแสดงเจตนารมณ์ทางการเมืองของสมาชิกASEM เพื่อตระหนักถึงความสำเร็จที่ผ่านมาของ ASEM และเพื่อกำหนดทิศทางการส่งเสริมความร่วมมือระหว่างกันในอนาคต โดยมิได้มีถ้อยคำหรือบริบทใดที่มุ่งจะก่อให้เกิดพันธกรณีตามกฎหมายระหว่างประเทศ ร่างเอกสาร ทั้ง 2 ฉบับ จึงไม่เป็นสนธิสัญญาตามกฎหมายระหว่างประเทศ และไม่เป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557

**12. เรื่อง ขอความเห็นชอบให้รัฐบาลไทยเป็นเจ้าภาพจัดกิจกรรมร่วมกับทบวงการพลังงานปรมาณูระหว่างประเทศ**

 คณะรัฐมนตรีมีมติเห็นชอบให้สำนักงานปรมาณูเพื่อสันติตอบรับการเป็นเจ้าภาพจัดกิจกรรมร่วมกับทบวงการพลังงานปรมาณูระหว่างประเทศ (International Atomic Energy Agency : IAEA) ในประเทศไทย จำนวน 3 รายการ และให้สำนักงานปรมาณูเพื่อสันติดำเนินการประสานกับกระทรวงการต่างประเทศ (กต.) เพื่อแจ้งให้คณะผู้แทนถาวรไทยประจำกรุงเวียนนา สาธารณรัฐออสเตรีย ทราบและแจ้งทบวง IAEA ตามแนวทางปฏิบัติต่อไป ตามที่กระทรวงวิทยาศาสตร์และเทคโนโลยี (วท.) เสนอ โดยให้กระทรวงวิทยาศาสตร์และเทคโนโลยีรับความเห็นของกระทรวงการต่างประเทศในประเด็นเกี่ยวกับเรื่องการให้เอกสิทธิ์และความคุ้มกันไปดำเนินการต่อไปด้วย

 **สาระสำคัญของเรื่อง**

 วท. รายงานว่า

 1. กต. โดยกรมองค์การระหว่างประเทศ ได้แจ้งสำนักงานปรมาณูเพื่อสันติ วท. ในฐานะ ผู้ประสานงานแห่งชาติระหว่างประเทศกับ IAEA ว่า **IAEA ได้ขอให้รัฐบาลไทยพิจารณาเป็นเจ้าภาพจัดกิจกรรมร่วมกับ IAEA** จำนวน 3 รายการ ดังนี้

|  |  |  |
| --- | --- | --- |
| **การประชุม** | **วัตถุประสงค์** | **วันที่จัด/หน่วยงาน****เจ้าภาพ/ผู้เข้าร่วม** |
| การประชุม First Project Coordination Meeting on the Applications of Emerging Radiopharmaceuticals for Targeted Therapy | เพื่อประเมินสถานะปัจจุบันของการผลิต การควบคุมคุณภาพและการประยุกต์ใช้ทางคลีนิกของเภสัชรังสีเพื่อใช้ในการรักษา รวมทั้งให้ข้อมูลเกี่ยวกับพัฒนาการล่าสุดในเรื่องนี้ ตลอดจนให้ความเห็นชอบต่อแนวทางการดำเนินโครงการนี้ต่อไป  | - 11-15 กรกฎาคม 2559 - สถาบันเทคโนโลยีนิวเคลียร์แห่งชาติ (องค์การมหาชน) - 25 คน จากประเทศที่ได้รับเชิญและผู้แทนจาก IAEA  |
| การประชุม Regional Coordinating Meeting  | เพื่อทบทวนความก้าวหน้าของกิจกรรมภายใต้โครงการดังกล่าว ทั้งในระดับประเทศและระดับภูมิภาค รวมทั้ง จัดทำร่างเอกสาร “Regional Document Resource” เกี่ยวกับการใช้และการประยุกต์ใช้ที่เป็นไปได้ของเทคนิคการฉายรังสีอาหาร เพื่อช่วยลดความเสี่ยงในเรื่องความมั่นคงทางอาหารที่เกี่ยวข้องกับการเปลี่ยนแปลงสภาพภูมิอากาศ  | -22-26 สิงหาคม 2559 - สถาบันเทคโนโลยีนิวเคลียร์แห่งชาติ (องค์การมหาชน) - 40 คน จากประเทศที่ได้รับเชิญและผู้แทนจาก IAEA  |
| การประชุมเชิงปฏิบัติการ Workshop on Developing a Quality Framework to Enhance Patient Care in Diagnostic Radiology  | เพื่อเสริมสร้างขีดความสามารถของผู้เข้าร่วม และแนะนำเครื่องมือที่ใช้พัฒนากรอบที่กำหนดมาตรฐานเชิงคุณภาพ (Quality Framework)  | - 3-11 ตุลาคม 2559 - คณะแพทยศาสตร์ จุฬาลงกรณ์มหาวิทยาลัย - 40 คน จากประเทศที่ได้รับเชิญและผู้แทนจาก IAEA  |

 2. ในการเป็นเจ้าภาพจัดกิจกรรมทั้ง 3 รายการ IAEA จะเป็นผู้รับผิดชอบค่าใช้จ่ายทั้งหมด ในการดำเนินการจัด รวมถึงค่าใช้จ่ายของผู้เข้าร่วมการประชุม (ค่าโดยสารเครื่องบิน ค่าที่พัก และค่าเบี้ยเลี้ยง)

**13. เรื่อง ท่าทีของราชอาณาจักรไทยในการประชุมคณะกรรมการมรดกโลกสมัยสามัญ ครั้งที่ 40**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. **เห็นชอบท่าทีของราชอาณาจักรไทยต่อวาระการประชุมที่เกี่ยวข้อง** ดังนี้
	1. วาระที่ 40 COM 7B.90 รายงานสถานภาพการอนุรักษ์พื้นที่กลุ่มป่าดงพญาเย็น –

เขาใหญ่

1. เห็นชอบให้หัวหน้าคณะผู้แทนไทยและรองหัวหน้าคณะผู้แทนไทยชี้แจงทำ

ความเข้าใจและโน้มน้าวคณะกรรมการมรดกโลก 21 ประเทศ องค์กรที่ปรึกษา และศูนย์มรดกโลก เพื่อไม่ให้พื้นที่กลุ่มป่าดงพญาเย็น - เขาใหญ่ ได้รับการขึ้นทะเบียนเป็นแหล่งมรดกโลกในภาวะอันตราย

 (2) มอบหมายกรมอุทยานแห่งชาติ สัตว์ป่า และพันธุ์พืช จัดเตรียมข้อมูลสนับสนุนคณะผู้แทนไทย ได้แก่

(2.1) ข้อมูลด้านสถิติการจับกุมผู้ลักลอบตัดและค้าไม้พะยูง และข้อมูลเชิง

พื้นที่ที่ระบุจำนวนของประชากรไม้พะยูงที่มีอยู่ในปัจจุบัน รวมถึงผลการดำเนินการตั้งแต่เดือนตุลาคม 2558 - ปัจจุบัน

(2.2) ข้อมูลสรุปผลการหารือกับประเทศเพื่อนบ้านเกี่ยวกับแนวทางแก้ไข

ปัญหาการลักลอบตัดและค้าไม้พะยูง

(2.3) ข้อมูลผลการดำเนินงานตามแผนงานขับเคลื่อน (Roadmap) ที่ได้

ดำเนินการตั้งแต่เดือนกุมภาพันธ์ 2559 - ปัจจุบัน

 1.2 วาระที่ 40COM 8B.11 การขึ้นทะเบียนแหล่งมรดกโลกพื้นที่กลุ่มป่าแก่งกระจาน

 (1) เห็นชอบให้หัวหน้าคณะผู้แทนไทยและรองหัวหน้าคณะผู้แทนไทยชี้แจงทำความเข้าใจและโน้มน้าวคณะกรรมการมรดกโลก 21 ประเทศ องค์กรที่ปรึกษา และศูนย์มรดกโลก เกี่ยวกับสถานการณ์และวิถีชีวิตชาวกะเหรี่ยงในพื้นที่กลุ่มป่าแก่งกระจาน และสนับสนุนไทยในการขอปรับแก้ร่างข้อมติที่จะส่งผลต่อการดำเนินงานของไทยในอนาคต

 (2) ให้กระทรวงการต่างประเทศ (กต.) และ ทส. โดยกรมอุทยานแห่งชาติ สัตว์ป่า และพันธุ์พืช และสำนักงานนโยบายและแผนทรัพยากรธรรมชาติและสิ่งแวดล้อมจัดคณะผู้แทน พร้อมด้วยผู้แทนจากหน่วยงานที่เกี่ยวข้องไปหารือด้านเทคนิคเพื่อสร้างความเข้าใจร่วมกันในการกำหนดขอบเขตของการขึ้นทะเบียนพื้นที่กลุ่มป่าแก่งกระจานเป็นมรดกโลกกับเจ้าหน้าที่ของเมียนมาร์

 1.3 วาระที่ 40COM 8B.23 การขึ้นทะเบียนแหล่งมรดกโลกอุทยานประวัติศาสตร์ภูพระบาท จังหวัดอุดรธานี

 **(1) ให้ถอน (Withdraw) วาระการนำเสนออุทยานประวัติศาสตร์ภูพระบาทเป็นมรดกโลกออกจากวาระการประชุมที่ 40COM 8B.23**

 (2) มอบหมายให้สำนักงานนโยบายและแผนทรัพยากรธรรมชาติและสิ่งแวดล้อมในฐานะหน่วยประสานงานกลางอนุสัญญาคุ้มครองมรดกโลก ดำเนินการประสานศูนย์มรดกโลกเพื่อดำเนินการตามข้อ (1)

 3. กรณีมีประเด็นอื่นที่เกิดขึ้นเฉพาะหน้า ให้อยู่ในดุลยพินิจของหัวหน้าคณะผู้แทนไทยในการพิจารณากำหนดท่าทีในประเด็นนั้น ๆ ทั้งนี้ ให้คณะผู้แทนไทยพิจารณาร่วมกันระหว่างการประชุมคณะกรรมการมรดดโลกสมัยสามัญ ครั้งที่ 40 โดยคำนึงถึงหลักการของอนุสัญญาคุ้มครองมรดกโลก ความสัมพันธ์ระหว่างประเทศ และข้อมูลด้านเทคนิคและวิชาการจากองค์กรที่ปรึกษา

 4. เห็นชอบองค์ประกอบคณะผู้แทนไทยในการประชุมคณะกรรมการมรดกโลกสมัยสามัญ ครั้งที่ 40 โดยมอบหมายให้รัฐมนตรีว่าการกระทรวงทรัพยากรธรรมชาติและสิ่งแวดล้อมเป็นหัวหน้าคณะ และเอกอัครราชทูตไทยประจำกรุงปารีสเป็นรองหัวหน้าคณะและผู้แทนหน่วยงานที่เกี่ยวข้องประกอบด้วย กต. กระทรวงศึกษาธิการ (ศธ.) กระทรวงวัฒนธรรม (วธ.) และ ทส. โดยมอบหมายให้ผู้แทน ทส. เป็นเลขานุการ

|  |
| --- |
| **แต่งตั้ง** |

**14. เรื่อง การแต่งตั้งข้าราชการให้ดำรงตำแหน่งรองเลขาธิการคณะรัฐมนตรี (สำนักเลขาธิการคณะรัฐมนตรี)**

 คณะรัฐมนตรีมีมติอนุมัติตามที่สำนักเลขาธิการคณะรัฐมนตรีเสนอแต่งตั้ง **นายสมโภชน์ ราชแพทยาคม** ผู้ช่วยเลขาธิการคณะรัฐมนตรี (นักบริหารต้น) สำนักเลขาธิการคณะรัฐมนตรี ให้ดำรงตำแหน่ง รองเลขาธิการคณะรัฐมนตรี (นักบริหารสูง) สำนักเลขาธิการคณะรัฐมนตรี สำนักนายกรัฐมนตรี ตั้งแต่วันที่ 1 สิงหาคม 2559 เป็นต้นไป เพื่อทดแทนตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**15. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นายรัศม์ ชาลีจันทร์** รองอธิบดีกรมสารนิเทศ ให้ดำรงตำแหน่งเอกอัครราชทูต สถานเอกอัครราชทูต ณ กรุงมาปูโต สาธารณรัฐโมซัมบิก เนื่องจากมีการเปิดสถานเอกอัครราชทูต ณ กรุงมาปูโต สาธารณรัฐโมซัมบิก ซึ่งได้รับความเห็นชอบจากประเทศผู้รับ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**16. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งข้าราชการพลเรือนสามัญ สังกัดกระทรวงอุตสาหกรรม ให้ดำรงตำแหน่งประเภทบริหารระดับสูง จำนวน 2 ราย ดังนี้

 1. **นายพสุ โลหารชุน** อธิบดีกรมโรงงานอุตสาหกรรม ดำรงตำแหน่ง อธิบดีกรมส่งเสริมอุตสาหกรรม

 2. **นายมงคล พฤกษ์วัฒนา** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมโรงงานอุตสาหกรรม

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**17. เรื่อง แต่งตั้งกรรมการผู้ทรงคุณวุฒิในคณะกรรมการประเมินผลการดำเนินงานของกองทุนสนับสนุนการสร้างเสริมสุขภาพ (กรณีพ้นตำแหน่งนอกเหนือวาระ)**

 คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอแต่งตั้ง **รองศาสตราจารย์ทิพวรรณ หล่อสุวรรณรัตน์** ให้ดำรงตำแหน่งกรรมการผู้ทรงคุณวุฒิด้านการประเมินผลในคณะกรรมการประเมินผลการดำเนินงานของกองทุนสนับสนุนการสร้างเสริมสุขภาพ เพื่อทดแทนตำแหน่งที่ว่าง ทั้งนี้ ตั้งแต่วันที่ 5 กรกฎาคม 2559 เป็นต้นไป

**18. เรื่อง แต่งตั้งกรรมการผู้ทรงคุณวุฒิในคณะกรรมการนโยบายและแผนการบริหารจัดการทรัพยากรทางทะเลและชายฝั่งแห่งชาติ**

 คณะรัฐมนตรีมีมติอนุมัติตามที่กระทรวงทรัพยากรธรรมชาติและสิ่งแวดล้อมเสนอแต่งตั้งกรรมการผู้ทรงคุณวุฒิในคณะกรรมการนโยบายและแผนการบริหารจัดการทรัพยากรทางทะเลและชายฝั่งแห่งชาติ จำนวน 12 คน ดังนี้ 1. **นางอรพินท์ วงศ์ชุมพิศ** ด้านสิ่งแวดล้อม 2. **ศาสตราจารย์เผดิมศักดิ์ จารยะพันธุ์** ด้านวิทยาศาสตร์ทางทะเล 3. **ศาสตราจารย์ชุมพร ปัจจุสานนท์** ด้านนิติศาสตร์ 4. **ผู้ช่วยศาสตราจารย์ธรณ์ ธำรงนาวาสวัสดิ์** ด้านการบริหารจัดการทรัพยากรทางทะเลและชายฝั่ง 5. **นายปีติพงศ์ พึ่งบุญ ณ อยุธยา** ด้านเศรษฐศาสตร์ 6. **นายอดิศักดิ์ ทองไข่มุกต์** ด้านทรัพยากรธรณี 7. **นายประวิทย์ อินอ่วม** ผู้แทนชุมชนชายฝั่งพื้นที่จังหวัดชลบุรี ฉะเชิงเทรา สมุทรปราการ กรุงเทพฯ สมุทรสาคร สมุทรสงคราม เพชรบุรี 8. **นายไพวัลย์ สิอิ้น** ผู้แทนชุมชนชายฝั่งพื้นที่จังหวัดตราด จันทบุรี ระยอง 9. **นายประมวล รัตนานุพงศ์** ผู้แทนชุมชนชายฝั่งพื้นที่จังหวัดประจวบคีรีขันธ์ ชุมพร สุราษฎร์ธานี 10. **นายวชิรพงศ์ สกุลรัตน์** ผู้แทนชุมชนชายฝั่งพื้นที่จังหวัดนครศรีธรรมราช พัทลุง สงขลา ปัตตานี นราธิวาส 11. **นายธนู แนบเนียร** ผู้แทนชุมชนชายฝั่งพื้นที่จังหวัดระนอง พังงา ภูเก็ต 12. **นายบรรจง นฤพรเมธี** ผู้แทนชุมชนชายฝั่งพื้นที่จังหวัดกระบี่ ตรัง สตูล ทั้งนี้ ตั้งแต่วันที่ 5 กรกฎาคม 2559 เป็นต้นไป

**19. เรื่อง แต่งตั้งอะมีรุ้ลฮัจย์ หรือรออิสบิซาตุลฮัจย์อัลรัสมียะห์ (หัวหน้าคณะผู้แทนฮัจย์ทางการ)**

 คณะรัฐมนตรีมีมติเห็นชอบแต่งตั้ง**นายอรุณ บุญชม** รองประธานกรรมการกลางอิสลามแห่งประเทศไทย เป็นอะมีรุ้ลฮัจย์ หรือรออิสบิซาตุลฮัจย์อัลรัสมียะห์ (หัวหน้าคณะผู้แทนฮัจย์ทางการ) ประจำปี 2559 (ฮ.ศ. 1437) ตามที่กระทรวงวัฒนธรรมเสนอ

**20. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

 คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งข้าราชการพลเรือนสามัญ สังกัดกระทรวงสาธารณสุข ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นายปฐม สวรรค์ปัญญาเลิศ** รองเลขาธิการคณะกรรมการอาหารและยา สำนักงานคณะกรรมการอาหารและยา ดำรงตำแหน่ง ผู้ทรงคุณวุฒิด้านส่งเสริมสุขภาพ (นายแพทย์ทรงคุณวุฒิ) (ด้านสาธารณสุข) สำนักงานปลัดกระทรวง ตั้งแต่วันที่ 29 กุมภาพันธ์ 2559

 2. **นายบุญชัย ธีระกาญจน์** สาธารณสุขนิเทศก์ (นายแพทย์เชี่ยวชาญ) สำนักงานปลัดกระทรวง ดำรงตำแหน่ง สาธารณสุขนิเทศก์ (นายแพทย์ทรงคุณวุฒิ) สำนักงานปลัดกระทรวง ตั้งแต่วันที่ 28 มีนาคม 2559

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

-------------------------------------------------------------